钦定古今图书集成/明伦汇编/官常典/第412卷 > 周
## 钦定古今图书集成/明伦汇编/官常典/第412卷 > 周

周制，设大史、小史，统冯相、保章之属，以序岁时日月，
以辨星野妖祥、云物吉凶，而隶于《春官宗伯》。

按《礼记月令》：“孟春之月，乃命太史守典，奉法司天，日
月星辰之行，宿离不贷，毋失经纪，以初为常。”

按：《周礼春官》宗伯“礼官之属：大史，下大夫二人，上士
四人；小史，中士八人，下士十有六人；府四人，史八人，
胥四人，徒四十人。”

〈注〉《大史》，史官之长。

《大史》“掌建邦之六典，以逆邦国之治。掌法以逆官府
之治。《掌则》，以逆都鄙之治。”

〈注〉典则，亦法也。逆，迎也。六典八法、八则，冢宰所建，以治百官。大史又建焉，以为王迎受其治也。大史，日官也。《春秋传》曰：“天子有日官，诸侯有日御。”日官居卿以底日，礼也。曰御不失日，以授百官于朝。居，犹处也。言建六典，以处六卿之职。

凡辨法者考焉，不信者刑之。“凡邦国都鄙及万民之
有约剂者藏焉，以贰六官。”六官之所登，若约剂，乱则
辟法，不信者刑之。正岁年以序事，颁之于官府及都
鄙。

〈注〉中数曰岁，朔数曰年。中朔大小不齐，正之以闰，若今时作历日矣。定四时以次序，授民时之事。《春秋传》曰：“闰以正时，时以作事，事以厚生。”生民之本，于是乎在。

颁告朔于邦国。

〈注〉天子颁朔于诸侯，诸侯藏之祖庙，至朔，朝于庙，告而受行之。郑司农云：“颁读为班。班，布也。以十二月朔布告天下诸侯，故《春秋传》曰‘不书日，官失之也’。”

闰月诏王居门终月。

〈注〉门谓路寝门也。郑司农云：“《月令》十二月分在青阳明堂，总章元堂左右之位，惟闰月无所居，居于门，故于文王在门谓之闰。”

大祭祀、与执事卜日。

〈注〉执事，大卜之属。与之者，当视墨。

戒及宿之日，与群执事读《礼书》而协事。祭之日，执书
以次位常辨事者考焉，不信者诛之。大会同、朝觐，以
书协礼事。及将币之日，执书以诏王。大师抱天时，与
大师同车。

〈注〉郑司农云：“大出师，则大史主抱式以知天时、处吉凶。史官主知天道，故《国语》曰：‘吾非瞽史，焉知天道’。《春秋传》曰：‘楚有云如众赤鸟夹日以飞’。楚子使问诸周大史，大史主天道。”

《小史》“掌邦国之志，奠系世，辨昭穆。若有事，则诏王之
忌讳。”

“冯相”氏，中士二人，下士四人、府二人，史四人，徒八人。

〈注〉冯，乘也。相，视也。世登高台，以视天文之次序。天文属大史，《月令》曰：“乃命大史，守典，奉法司天。日月星辰之行，宿离不贷。”贷音忒。

冯相氏掌十有二岁、十有二月、十有二辰、十日、二十
有八星之位，辨其叙事，以会天位。

〈注〉岁谓太岁。岁星与日同次之月，斗所建之辰。《乐说》说岁星与日常应太岁月建以见。然则今历太岁非此也。岁、日月辰星宿之位，谓方面所在。“辨其叙事”，谓若仲春辨秩东作，仲夏辨秩南讹，仲秋辨秩西成，仲冬辨在朔，“易会天位”者，合此岁、日、月、辰星宿五者，以为时事之候，若今历日太岁在某月某日某甲朔日直某也。《国语》曰：“王合位于三五。”《孝经说》曰：“故敕以天期。”四时，节有晚早，趣勉趣时，无失天位。皆由此术云。

“冬夏致日，春秋致月”，以辨四时之叙。

〈注〉冬至日在牵牛，景丈三尺。夏至日在东井，景尺五寸。此长短之极，极则气至。冬无𠎝阳，夏无伏阴。春分日在娄，秋分日在角，而月弦于牵牛、东井，亦以其景知气至。不春秋冬夏气皆至，则是四时之叙正矣。

《保章氏》，中士二人，下士四人；府二人，史四人，徒八人。

〈注〉保，守也。“世守”，天文之变。

《保章氏》“掌天星，以志星辰日月之变动，以观天下之
迁，辨其吉凶。”

〈注〉《志》，古文识，识，记也。星谓五星。辰，日月所会。五星有赢缩圜角，日有薄食晕珥，月有盈亏脁侧匿之变。七者右行列舍，天下祸福变移所在皆见焉。

以星土辨九州之地，所封封域，皆有分星，以观妖祥。

〈注〉星土，星所主土也。封犹界也。大界则曰“九州。”州中，诸国中之封域，于星亦有分焉，其书亡矣。堪舆虽有郡国所入度，非古数也。今其存可言者，十二次之分也。星纪，吴，越也；元枵，齐也；娵訾，卫也；降娄，鲁也；大梁，赵也；实沈，晋也；鹑首，秦也；鹑火，周也；鹑尾，楚也；寿星，郑也；大火，宋也；析木，燕也。此分野之

妖祥主用客星、彗、孛之气为象。

以十有二岁之《相》，观天下之妖祥。

〈注〉岁谓太岁。岁星与日同次之月，斗所建之辰也。岁星为阳，右行于天；太岁为阴，左行于地。十二岁而小周，其妖祥之占。甘氏《岁星经》其遗象也。

以五云之物辨吉凶，水旱降丰荒之祲象。

〈注〉物，色也，视日旁云气之色。降下也，知水旱所下之国。郑司农云：“以二至二分观云色，青为虫，白为丧，赤为兵荒，黑为水，黄为丰。故《春秋传》曰：‘凡分至启闭，必书云物，为备故也。故曰：凡此五物，以诏救政’。”

以“十有二风察天地之和命，乖别”之妖祥。

〈注〉十有二辰皆有风，吹其律以知和，不其道亡矣。《春秋》襄十八年，楚师伐郑。师旷曰：“吾骤歌北风，又歌南风。南风不竞，多死声，楚必无功。”是时楚师多冻，其命乖别，审矣。

凡此五物者，“以诏救政，访序事。”

〈注〉“访”，谋也。见其象则当预为之备，以诏王救其政，且谋今年天时，占相所宜，次序其事。